Nuwe dekaan neem leisels oor by Akademia | Maroela Media
Nuwe dekaan neem leisels oor by Akademia
Dr. Saretha Brüssow, dekaan van Akademia
Dr. Saretha Brüssow is as die nuwe dekaan by Akademia aangestel.
Brüssow, wat 'n passievolle verbintenis tot studente se akademiese prestasie en sukses in hoër onderwys het, word met die taak toevertrou om die akademiese personeel verder uit te bou en te ondersteun, het Akademia in 'n verklaring gesê. "Hierdie aanstelling dra by tot Akademia se strategie om verder eersteklas hoër onderwys in Afrikaans te bied, deur gebruik te maak van 'n hoë tegnologiese onderrigmodel."
Brüssow het tot en met die einde van 2017 haar plek volgestaan as die Hoof: Akademiese Beplanning in die Direktoraat vir Institusionele Navorsing en Akademiese Beplanning aan die Universiteit van die Vrystaat, waar sy onder andere vir kwaliteitsversekering, programontwikkeling en akademiese akkreditasie verantwoordelik was. Haar strewe na gehalte onderrig het byval gevind in die aard en wese van Akademia, asook die instelling se vertrekpunte, oogmerke en doelwitte.
Sy is vuur en vlam om dié hewige taak as Akademia-dekaan aan te pak. "Akademia is 'n toekomsgerigte, privaat en selfstandige tersiêre instelling, gegrond op beproefde uitgangspunte, wat gekenmerk word deur nie nét 'n eensydige klem op gespesialiseerde opleiding en vakkennis nie, maar op 'n onderrigmodel wat ons 'n unieke stem binne die Suid-Afrikaanse universiteitswese gee," het Brüssow gesê.
Haar doelwitte vir 2018 is geskoei op die handhawing en uitbouing van Akademia se reeds hoog aangeskrewe onderrig op drie onderling verwante vlakke. "Eerstens wil ek bydra op institusionele vlak wat beleid en interne gehalteversekeringstelsels insluit; tweedens op programvlak wat die ontwerp, inhoud en aflewering van programme insluit; en derdens op 'n individuele vlak, insluitende inisiatiewe wat dosente help en aanmoedig om innoverend te wees in hulle onderrig- en leermetodes," het Brüssow verduidelik.
Haar droom vir Akademia is om selfstandige gegradueerdes te lewer wat krities kan dink, en hulle drome kan verwesenlik deur Akademia se Westers-Christelike, intellektuele tradisie en vakkennis van wêreldsklas.
"Ons is ingenome met die aanwins van Brüssow as dekaan by Akademia," sê Marthinus Visser, bestuurshoof van die instelling. "Met die rykdom van kennis wat sy saambring, tesame met die akademiese fondasie wat reeds by Akademie gelê is, gaan ons die instelling verder uitbou en groei na die Afrikaanse hoër onderwysinstelling wat ons strewe om te wees."
Die aansoeke om gedurende die 2018 akademiese jaar by Akademia te studeer, sluit hierdie Vrydag (19 Januarie). Vir meer inligting oor Akademia se akademiese aanbod, leermodel en dertien studiesentrums, besoek die instelling se webblad by akademia.ac.za, stuur 'n e-pos na [email protected], bel 0861 222 888 of SMS jou navraag na 34933 (R2 per SMS).
Akademia is 'n niewinsgewende hoër onderwysinstelling wat aan studente die geleentheid bied om 'n ten volle geakkrediteerde kwalifikasie te verwerf met behulp van interaktiewe na-uurse klasse in Afrikaans by twaalf studiesentrums landwyd, en een in Namibië. Alhoewel Akademia 'n selfstandige instelling is, vorm dit deel van die Solidariteit Beweging.
Zuma appelleer teen besluit dat hy nié NDOV mag aanstel
Man dreig om in Kaapstad van brug te spring
Goeie nuus vir Akademia.
Kan sien goeie dinge gaan gebeur !
My hart swel van TROTS oor my mense se sukses! Hard werkende & Ambisieuse Afrikaners hier aan die Suidpunt van Afrika! Doen so voort asb!
Rugraat/ hoe moraal/ integriteit/ inteligensie/sterk geloof en alles wat goed is straal uit haar uit!!